विग पहनी, चश्मा चढ़ाया लेकिन छिप नहीं पाए सचिन  
सचिन ने एक बार मुंबई के सिनेमा हाल में पिक्चर देखने के लिए विग लगाई और चश्मा पहना लेकिन इसके बावजूद प्रशंसक उन्हें पहचान गए थे।
सचिन तेंदुलकर ने एक बार मुंबई के सिनेमा हाल में पिक्चर देखने के लिए विग लगाई और चश्मा पहना लेकिन इसके बावजूद प्रशंसक उन्हें पहचान गए थे और उन्हें वहां से जाना पड़ा था। लोगों से बचने के लिए इस तरह की कोशिश करने का किस्सा स्वयं इस स्टार बल्लेबाज ने लंदन में यहां के एक स्थानीय समाचार चैनल को इंटरव्यू में सुनाया। तेंदुलकर ने उस घटना को याद करते हुए कहा, जब मैंने और मेरी पत्नी ने मूवी देखने की योजना बनाई तो सलाह दी गई मैं अपनी पहचान छिपाने के लिए विग लगाऊं और चश्मा पहनूं। मैंने ऐसा ही किया लेकिन अंदर घुसने के बाद मेरा चश्मा गिर गया और लोगों को मुझे पहचानने में देर नहीं लगी। आखिर में मुझे वहां से जाना पड़ा था। सचिन ने हालांकि इस बात को खारिज कर दिया कि एक बार उन्होंने सुरक्षा कारणों से बुरका पहना था। तेंदुलकर से जब पूछा गया कि क्या वह बॉलीवुड से फिल्मों में अभिनय करने के किसी प्रस्ताव पर विचार कर रहे हैं, उन्होंने कहा,  नहीं। अभी ध्यान केवल क्रिकेट पर है।